সংবিধান অনুযায়ী বর্তমান সরকারের মেয়াদ অবসানের অর্থাৎ পাঁচ বছর পূর্তির আগের ৯০ দিনের মধ্যে জাতীয় নির্বাচনের আয়োজন করতে হবে। এই বিধান বিএনপি সরকারের আমলে আনীত ১৯৯১ সালের দ্বাদশ সংশোধনীতেও একই রকম ছিল। লক্ষণীয় বিষয় হলো দলীয় সরকারের অধীনে নির্বাচন ব্যবস্থার বর্তমান যে সাংবিধানিক পরিস্থিতি এটি ১৯৯১ সালের বিএনপি’র সময়ের সঙ্গে হুবহু মিল রয়েছে। নির্বাচন পেছানোর দ্বৈত ক্ষমতায় প্রেসিডেন্ট ও নির্বাচন কমিশন: জাতীয় নির্বাচন ৯০ দিনের মধ্যে না করার একমাত্র কারণ রাষ্ট্রের যুদ্ধাবস্থা। দৈব-দুর্বিপাক বা দুর্যোগের কারণে জাতীয় নির্বাচন স্থগিত করা বা ৯০ দিনের বেশি সময় নেয়ার কোন সুযোগ সংবিধানে রাখা হয়নি। ফলে, এই দু’টি বিষয়কে সংবিধান আলাদা আলাদা দৃষ্টিতে বিবেচনায় নিয়েছে বলে খুব সতর্কতার সঙ্গে লক্ষ্য রাখতে হবে।